b"\n_START_ARTICLE_\nElisabetta Sirani\n_START_PARAGRAPH_\nElisabetta Sirani (f\xc3\xb8dt 8. januar 1638 i Bologna; d\xc3\xb8d 28. august 1665) var en italiensk maler og grav\xc3\xb8r fra barokken.\n_START_SECTION_\nLiv\n_START_PARAGRAPH_\nFaren, Giovanni Andrea Sirani, en medarbeider av Guido Reni, var kunsthandler, maler og innehaver av eget atelier der Elisabetta Sirani og de to yngre s\xc3\xb8strene hennes fikk sin oppl\xc3\xa6ring. Foruten en grundig oppl\xc3\xa6ring som maler, fikk hun undervisning i humanistiske fag og var en talentfull musiker. I farens bibliotek sto filosofiske, historiske og kunstteoretiske skrifter til hennes disposisjon; eksempelvis Cesare Ripas Iconologia, som var av stor betydning for barokkmaleriet._NEWLINE_Elisabetta Sirani arbeidet som profesjonell kunstner fra sitt 17. leve\xc3\xa5r. I begynnelsen kom kundene hennes fra Bolognas velhavende borgerskap og byens blomstrende universitet. Senere fikk hun mes\xc3\xa9ner som storhertugen av Toscana, Cosimo III de' Medici og andre medlemmer av Medici-familien, som Leopoldo og Margherita de' Medici. Siranis bilder ble ogs\xc3\xa5 solgt til den bayerske kurfyrsten og til medlemmer av adelsfamiliene Gonzaga i Mantova og Farnese i Parma._NEWLINE_Da faren fikk artritt og mistet levebr\xc3\xb8det som maler, overtok hun elevene hans og fors\xc3\xb8rgeransvaret for familien. Fra sitt 18. leve\xc3\xa5r bokf\xc3\xb8rte hun de av sine bilder som ble solgt via farens firma, 182 i alt. Av regnskapene kan en se at hun finansierte st\xc3\xb8rstedelen av kostnadene for verkstedet, familien og husholdningen ved hjelp av dette salget. Hun fikk ingen andel av honorarene for disse bildene, til gjengjeld malte og solgte hun bilder i all hemmelighet. Pengene brukte hun til \xc3\xa5 hjelpe moren, og p\xc3\xa5 seg selv, for eksempel til \xc3\xa5 betale for musikkundervisningen._NEWLINE_Elisabettas Siranis atelier var \xc3\xa5penbart en attraksjon som reisende gjerne fikk med seg, eksempelvis opps\xc3\xb8kte storhertugene av Toscana, fyrstinnen av Braunschweig, den abdiserte dronning Christina av Sverige og s\xc3\xb8nnene til visekongen av B\xc3\xb6hmen henne._NEWLINE_Elisabetta Sirani d\xc3\xb8de bare 27 \xc3\xa5r gammel, sannsynligvis av bukhinnebetennelse etter mages\xc3\xa5r. Det gikk hardnakkede rykter om at hun hadde beg\xc3\xa5tt selvmord og til alt overm\xc3\xa5l ble tjenestejenta hennes stilt for retten siktet for forgifting, men hun ble renvasket, framfor alt takket v\xc3\xa6re Elisabettas far. Sirani ble gravlagt i Cappella Guidotti i kirka San Domenico under stor deltakelse av byens befolkning. En felles epitaf for Guido Reni og Elisabetta Sirani er satt opp i San Domenico._NEWLINE_Sirani malte mange sm\xc3\xa5- og middelstore andaktsbilder med religi\xc3\xb8se motiver, men ogs\xc3\xa5 altertavler i stort format. Hun malte dessuten enkelte rolleportretter med sine oppdragsgivere som motiv og flere selvportretter, blant annet som nonne og som allegori over malerkunsten, samt andre bilder med allegoriske og historisk/mytologiske motiver._NEWLINE_Verkene hennes er, som vanlig i den barokke stilen, preget av en dramatisk lyssetting og store fakter. De historiske bildene hennes avsl\xc3\xb8rer en forkj\xc3\xa6rlighet for \xc2\xabsterke kvinner\xc2\xbb fra den antikke mytologien og bibelhistorien:_NEWLINE_Elisabetta Sirani arbeidet sv\xc3\xa6rt hurtig og det oppstod rykter om at hun hadde hemmelige medarbeidere. For \xc3\xa5 tilbakevise ryktene var atelieret hennes alltid \xc3\xa5pent slik at tilskuere hadde anledning til \xc3\xa5 se bildene bli til. Oppdragsgiverne kunne ofte hente ferdige bilder samme dag som de var bestilt. I l\xc3\xb8pet av sitt korte liv \xe2\x80\x93 karrieren varte bare 13-\xc3\xa5r \xe2\x80\x93 fullf\xc3\xb8rte hun 14 kopperstikk og rundt 200 oljemalerier, deriblant flere altertavler i stort format, dessuten en mengde tegninger, akvareller, skisser og forberedende croquiser._NEWLINE_Hun grunnla et kunstakademi bare for kvinner og var den f\xc3\xb8rste kvinne som ble akseptert som medlem i det prestisjefylte Accademia di San Luca i Roma._NEWLINE_Sirani var en popul\xc3\xa6r kunstner i sin samtid, og den f\xc3\xb8rste biografien om henne forel\xc3\xa5 allerede ti \xc3\xa5r etter at hun d\xc3\xb8de."